<classify> WATU wanne wa familia moja ya mganga wa kienyeji katika mtaa wa Kandala Kijiji cha Msambara Wilaya ya Kasulu mkoani Kigoma, wameuawa kwa kupigwa kwa mapanga na marungu na wananchi wenye hasira kali.Navyo vitu vya ndani vya familia hiyo, vimechomwa moto na nyumba kuharibiwa. Mkuu wa Wilaya Kasulu, Simon Hanange amethibitisha kutokea kwa tukio hilo. Alisema kuwa tayari vyombo vya ulinzi na usalama, vimeanza kuchunguza tukio hilo na kuchukua hatua kwa wote waliohusika.Hanange alisema kuwa ni jambo baya kwa wananchi kufanya mauaji kwa imani za kishirikina. Alisema serikali haiamini mambo hayo. Kwamba wote waliohusika na tukio hilo, watatafutwa na kuadhibiwa.Kamanda wa Polisi Mkoa Kigoma, Martin Ottieno alisema kuwa wananchi hao waliuawa Januari 2, mwaka huu katika Kijiji cha Msambara wilaya ya Kasulu mkoani Kigoma. Aliwataja watu hao kuwa ni baba wa familia hiyo, Petro Madalisa 68, mkewe, Suzana Mkuka 55 na watoto wao wawili, Alphonce Petro 28 na Aniza Petro 35.Kamanda huyo alisema kuwa hakuna mtu ambaye amekamatwa hadi sasa kwa kuhusishwa na tukio hilo, kwa sababu wanaume wote kijijini hapo wamekimbilia kusikojulikana.Timu ya upelelezi ya polisi, ikiongozwa na Mkuu wa Upelelezi wa Mkoa iko kijijini hapo, kuchunguza tukio hilo. Kamanda Ottieno alisema polisi hawajajua kiini cha mauaji hayo na vitendo vya kishirikina vilivyofanywa hadi kufikia kuwatuhumu na kuwaua watu hao.Hivyo, alisema upelelezi utakapokamilika, taarifa zaidi itatolewa. Diwani wa Kata ya Msambara, Evansi Buchonko alisema sababu kubwa ya mauaji hayo inatajwa kuwa ni imani za kishirikina. Alidai kuwa Petro alikuwa mganga wa kienyeji na alikuwa akituhumiwa na wananchi wa mtaa huo na vijiji jirani, kuhusika katika mauaji ya watu mbalimbali.  <topic>: kitaifa 